Den nordjyske badmintonspiller Nanna Brosolat Jensen fortsætter sin overraskende sejrsmarch ved All England. Lørdag spiller verdens nummer 46 sensationelt semifinale.

Både Tine Rasmussen og Nanna Brosolat Jensen er videre til semfinalerne ved All England-turneringen i badminton. Det er meget længe siden, at Danmark har været repræsenteret med to damespillere i semifinalen i Europas fornemste badmintonturnering, All England. Ikke desto mindre er det tilfældet i år, efter at både Nanna Brosolat Jensen og Tine Rasmussen i aften vandt deres respektive kvartfinaler. Rasmussen levede op til sin rang af regerende All England-mester, da hun besejrede verdens nummer 15, Yip Pui Yin fra Hongkong. Men det var ikke helt overbevisende, hvad verdensetteren præsterede. Tine Rasmussen leverede en række uprovokerede fejl undervejs og måtte bruge tre sæt for at besejre sin modstander 21-17, 18-21, 21-16. Så var der langt mere glid over Nanna Brosolat Jensens spil. Den 25-årige dansker skulle kun bruge to sæt og 34 minutter på at besejre malaysieren Julia Pei Xian Wong med 21-16, 21-16. /ritzau/